**שופטים – פרק ו, פסוקים יא-יד**

**יא** וַיָּבֹא מַלְאַךְ ד' וַיֵּשֶׁב תַּחַת הָאֵלָה אֲשֶׁר בְּעָפְרָה, אֲשֶׁר לְיוֹאָשׁ אֲבִי הָעֶזְרִי; וְגִדְעוֹן בְּנוֹ חֹבֵט חִטִּים בַּגַּת, לְהָנִיס מִפְּנֵי מִדְיָן. **יב** וַיֵּרָא אֵלָיו, מַלְאַךְ ד'; וַיֹּאמֶר אֵלָיו, ד' עִמְּךָ גִּבּוֹר הֶחָיִל.

**יג** וַיֹּאמֶר אֵלָיו גִּדְעוֹן, בִּי אֲדֹנִי, וְיֵשׁ ד' עִמָּנוּ, וְלָמָּה מְצָאַתְנוּ כָּל זֹאת; **וְאַיֵּה כָל נִפְלְאֹתָיו אֲשֶׁר סִפְּרוּ לָנוּ אֲבוֹתֵינוּ לֵאמֹר, הֲלֹא מִמִּצְרַיִם הֶעֱלָנוּ ד', וְעַתָּה נְטָשָׁנוּ ד', וַיִּתְּנֵנוּ בְּכַף מִדְיָן.** **יד** וַיִּפֶן אֵלָיו ד', וַיֹּאמֶר לֵךְ בְּכֹחֲךָ זֶה, וְהוֹשַׁעְתָּ אֶת יִשְׂרָאֵל מִכַּף מִדְיָן: הֲלֹא שְׁלַחְתִּיךָ.

**רש"י (שם, פסוק יג)**

אשר ספרו לנו אבותינו - **פסח היה.** אמר לו: אמש הקרני אבא את ההלל ושמעתיו שהיה אומר בצאת ישראל ממצרים, וְעַתָּה נְטָשָׁנוּ. אם צדיקים היו אבותינו יעשה לנו בזכותם, ואם רשעים היו כשם שעשה להם נפלאותיו חנם כן יעשה לנו, ואיה כל נפלאותיו:

**מדרש תנחומא – פרשת שופטים, סימן ד**

"ושפטו את העם משפט צדק"... אמר רבי יהודה ברבי שלום: **שיהיו מטין ומלמדין עליהם זכות לפני הקב"ה, ממי אתה למד?** **מגדעון בן יואש** שבימיו היו ישראל בצרה, והיה הקב"ה מבקש אדם שילמד עליהם זכות ולא היה מוצא, שהיה הדור דל במצות ובמעשים, **כיון שנמצא זכות בגדעון שלמד עליהם זכות מיד נגלה עליו המלאך,** שנאמר "ויבא אליו מלאך ד' ויאמר לו לך בכחך זה" בכח זכות שלמדת על בני, הוי "ושפטו את העם משפט צדק", שיהיו מלמדין זכות על הדור.

**פרקי אבות – פרק א, משנה ו**

יהושע בן פרחיה ונתאי הארבלי קבלו מהם. יהושע בן פרחיה אומר: עשה לך רב, וקנה לך חבר, **והוי דן את כל האדם לכף זכות.**

**ר'עובדיה מברטנורא זצ"ל (שם, וע"ע ברמב"ם ורבינו יונה)**

והוי דן את כל האדם לכף זכות - כשהדבר בכף מאזנים ואין לו הכרע לכאן ולכאן. כגון אדם שאין אנו יודעים ממעשיו אם צדיק אם רשע ועשה מעשה שאפשר לדונו לזכות ואפשר לדונו לחובה, מדת חסידות היא לדונו לכף זכות...

**שפת אמת על פרקי אבות**

את כל האדם. הוי ליה למימר כל אדם? ונראה דהפירוש דוודאי הגם שבדבר פרטי אינו עושה טוב, מכל מקום 'את כל האדם' בכלל יש בו דברים ומדות אחרים של זכות המכריע זה הדבר, ופירוש 'כל האדם' לפי המצב בכלל.

**בראשית רבה – פרשה סה, אות טו**

" וַיֹּאמֶר יַעֲקֹב אֶל רִבְקָה אִמּוֹ הֵן עֵשָׂו אָחִי אִישׁ שָׂעִר" (בראשית כז, יא), גבר שידין כמד"א "וּשְׂעִירִים יְרַקְּדוּ שָׁם" (ישעיה יג, כא), "וְאָנֹכִי אִישׁ חָלָק", כמד"א "כי חלק ה' עמו" (דברים לב), רבי לוי אמר משל לקווץ וקֵרֵחַ שהיו עומדין על שפת הגורן ועלה המוץ בקווץ ונסתבך בשערו, עלה המוץ בקרח ונתן ידו על ראשו והעבירו, כך עשו הרשע מתלכלך בעונות כל ימות השנה ואין לו במה יכפר, **אבל יעקב מתלכלך בעונות כל ימות השנה ובא יום הכפורים ויש לו במה יכפר**...

**קידושין דף ע:**

אמר רבה בר רב הונא זו מעלה יתירה יש בין ישראל לגרים דאילו בישראל כתיב בהו "והייתי להם לאלקים [והמה] יהיו לי לעם" (יחזקאל לז, כז), ואילו בגרים כתיב "מִי הוּא זֶה עָרַב אֶת לִבּוֹ לָגֶשֶׁת אֵלַי נְאֻם ד'. וִהְיִיתֶם לִי לְעָם וְאָנֹכִי אֶהְיֶה לָכֶם לֵאלֹקים (ירמי' ל, כא-כב).

**סנהדרין דף מד.**

אמר רבי אבא בר זבדא: אף על פי שחטא - ישראל הוא. אמר רבי אבא: היינו דאמרי אינשי אסא דקאי ביני חילפי אסא שמיה, ואסא קרו ליה.

**רסיסי לילה – אות י (ר' צדוק הכהן מלובליו זי"ע)**

שהמשילו חטאים הסובבים לאדם כקוצים הסובבים לשושנה ואינו מעצם האדם רק שסובבים ומקיפים אותו מצד ההתפשטות של האדם. אבל מצד עצם נפש הישראלי אין בו חטא כלל...

**ליקוטי מאמרים - אות י**

ולכך אברהם אבינו אמר במה אדע כי אירשנה ואמרו ז"ל (מגילה ל"א ב) שמא בני חוטאים ואתה וכו' והיינו שלא היה בטוח על האזרחיות[[1]](#footnote-1) והירושה שאין לה הפסק כי החשיב עצמו לגר שרק אם יהיו לי לעם וגו', ולכך נענש אז ידוע תדע וגו' כי גר יהיה וגו' מאחר שאין לו בטוחות זה בה' יתברך הרי על כרחך דצריך עדיין בירורין על דבר זה:

וזהו גלות מצרים שנאמר בו (שמות כ"ג, ט') וידעתם את נפש הגר כי גרים הייתם בארץ מצרים, ובסבא דמשפטים (ח"ב צ"ט א) שבזה גילה סוד נפש הגר עיין שם, ואמר כי גרים וגו' דבאמת היו אז כמו גרים רק אחר מתן תורה איגלאי מילתא למפרע דהיו באמת למפרע אזרחים וישראלים מלידה מבטן מהאבות ושאינם גרים כלל, רק מקודם בארץ מצרים היו גרים ממש בסוד נפש הגר [ובזה יתורץ סתירות שונות שיש בדברי חז"ל אם ישראל קודם מתן תורה היה להם דין ישראל או דין בן נח ועיין ספר פרשת דרכים (דרך האיתרים דרוש א') ואין כאן מקומו] שכפי השתדלותם כך והייתי לכם:

**אור זרוע לצדיק – אות א (ר' צדוק הכהן מלובליו זי"ע)**

וההכנה לזה יסורי מצרים והם התחילו מלידת יצחק וכמו שאמרו ז"ל (תנחומא שמות ד'). כי יצחק הוא הראשון הנולד מלידה מבטן קדוש מרחם. מה שאין כן אברהם אחר כך הכיר בוראו ולכך נקרא אב המון גוים. ואמרו חז"ל (חגיגה ג' א) שהיה תחילה לגרים. ובמסכת בכורים (בפירוש המשניות לרמב"ם פרק א' משנה ד') שאברהם אבי הגרים. **מה שאין כן יצחק הוא אב לישראלים** [ולכן אמרו (קידושין י"ח א), על עשו, ישראל מומר היה] ולכך נימול לשמונה טרם ידע מאוס ברע ובחור בטוב כי לא בבחירתו תליא מילתא רק עצם בשרו בשר קודש. ולכך מיצחק הוא התחלת תורה, כמו ששמעתי כמה פעמים על דיוק לשון חכמים בכמה מקומות משה מפי הגבורה (עירובין נ"ד ב), וכן איתא בזוהר (ח"א רמ"ג א) אורייתא מסיטרא דגבורה שהוא מדריגת יצחק כנודע. **שהתורה היא המיחדת בני ישראל ביחוד שהם קדושים מרחם.** ואמרו ז"ל (סנהדרין מ"ד א) אף על פי שחטא ישראל הוא מה שאין כן באומות העולם. ולפי שנולד מאברהם שהוא היה טהור מטמא כמו שאמרו ז"ל (במדבר רבה י"ט, א') ולמראית העין לא היה קדוש מרחם לכך מצידו נמשך גלות מצרים:

**גבורות ה' – פרק ח (מהר"ל מפראג זצ"ל)**

וביאור ענין זה כאשר תעמיק ותבין התשובה אשר השיב לו הקדוש ברוך הוא לאברהם, כי ישראל יש להם מעלה מיוחדת, כי ישראל מעלתם שהם נבדלים מן הפחיתות לגמרי, והחטא שמקבלים אין זה רק מקרה ודבר שהוא מקרה בלבד אפשר הסתלקות... ראוי להם הכפרה שהחטא אין מתייחס להם ועיקר עצמם בלא חטא לכך ראוים אל הכפרה, לטהר את עצמם מן החטאים אשר אין ראוי לישראל.

**נצח ישראל – פרק יא (מהר"ל מפראג זצ"ל)**

כי אומה זאת עצם בריאתם בשלימות הגמור. ואל תשגיח בחטא אשר בהם, מכל מקום עצם הבריאה בהם בשלימות. ודבר זה גורם שהשם יתברך בחר בהם, כי ראוי שיהיה השלם אל השלם, לא יוסר ממנו. ואין ראוי שיחליף וימיר החטא, שהוא דבר מקרה בישראל, את הבחירה שבחר בהם מצד השלימות העצמי בישראל, כי טהורים הם מן החטא בעצמם.

1. מסכת בבא בתרא דף טו. - אמר רב: איתן האזרחי (תהלים פט) - זה הוא אברהם [↑](#footnote-ref-1)